
Etnográfiai leírás vagy szépirodalom? Az etnográfiai leírás mint modell Gyarmathy Zsigmondné Hóry Etelka szépirodalmi műveiben

A 19. század közepétől kiemelt helyzetbe kerül a társadalmi és irodalmi gondolkodásban a nép, a parasztság, a régió, a lokalitás. Ezt alapul véve fogalmazható meg az a kérdésfelvetés, hogy a szépirodalom nép- és régióábrázolásai milyen viszonyban állnak az etnográfiai leírásokkal. Dolgozatomban ezt a kérdést Gyarmathy Zsigmondné Hóry Etelka szépirodalmi művei kapcsán teszem fel, akinek műveit a következőképpen jellemzik: „megkapó hűséggel festi a népszokásokat”. Etnográfia és irodalom kapcsolata és kölcsönhatása nem újszerű tény, azonban meg kell vizsgálnunk − dolgozatomban erre teszek próbát −, hogy szépirodalmi művek, leírások értelmezhetőek-e etnográfiai leírásként, és milyen szempontok érvényesítése engedi meg ezt az azonosítást, ha egyáltalán megengedi.



